Flot så det ud - men lovligt er det ikke. For femtende - 15. - gang i det seneste år er AaBs fans blevet straffet med bøde for ulovlig brug af såkaldt pyroteknik. Denne gang er det pokalfinalen, hvor der var et historisk stemningsinferno Kristi Himmelfartsdag med op mod 15.000 nordjyder i Parken. Nogle af dem havde taget romerlys med og affyringen af dem koster nu AaB en kæmpebøde på 125.000 kroner. Det er DBU og Fodboldens Disciplinærinstans kommet frem til onsdag . Grundet de mange romerlys måtte kampen også vente nogle få minutter på, at røgen bogstaveligt talt havde lagt sig, så der kunne spilles. AaB var dog langt fra alene om fyrværkerishowet til pokalfinalen. Se TV2 Nords video af fansenes forfest i Fælledparken nederst. For modstanderen FCK er det en dobbelt så dyr omgang at deres endetribune fyrede af. En kvart million kroner i bøde er klubben således idømt, melder instansen . Det kommer ovenikøbet dagen efter, de fik en næsten tilsvarende pyro-bøde på 225.000 kroner, da FCK mødte Brøndby i maj. På lørdag spiller AaB sæsonens sidste og altafgørende kamp mod Silkeborg. Tre hold ligger med 27 point - to hold rykker ud. Her til formiddag meldte AaB ud, at 11.000 har købt billet til sæsonafslutningen På den ene langside er der således blot 12 siddepladser tilbage.

Opsummering:
Målt på bødens størrelse "vandt" FCK også over AaB i romerlys.